In «aebi» en il museum 
Far giu tartuffels u sgrattar chaschiel cun guaffens da design 

Da Claudia Cadruvi Pfeiffer 

Na gliez. Tgi spetgass da vesair ina maschina da segar en il museum d’art? Ma quel che visita questa stad il “Museum für Gestaltung” a Turitg vegn a chattar là in “aebi” sin in podest. El è postà sper las pli modernas mobiglias svizras. Quest “aebi”, las mobiglias e blers auters objects èn stads exponids la primavaira a Köln. L’exposiziun sa numna “swiss made” Köln 2001 ed è uss fin settember en Svizra. Sper ils objects moderns vegn era mussà design svizzer da pli baud. Igl è en sasez duas exposiziuns: numnadamain anc l’entira paletta da chaussas che l’architect Max Bill ha rimnà il 1949 per sia exposiziun. Quella aveva num “Die gute Form” e dueva mussar ina Svizra che creescha funcziunalitad dad auta qualitad.

Design per 4 francs e 50 raps
En cuschina ha probabel mintgin intgins objects ch’èn da preschent da chattar en il museum da Turitg. P. ex. en il truclet da cuntels e paluttas: Là hai en mintga cas in cuntè da mundar tartuffels. Blers possedan il uschenumnà “Spargelschäler”. E gist lez è exponì a Turitg. Igl è in guaffen che la firma victorinox ha concepì. En stizun survegn ins el per 4.50 francs. Da la medema firma datti cuntels da satg. Ed in da quels – la versiun d’aluminium per 22 francs – ha era chattà la via en il museum.
Fitg enconuschents èn era las sgrattirolas classicas: Quella per chaschiel u quella per sgrattar tartuffels cotgs. Lezzas tutgan tar la veglia exposiziun da Max Bill. Era la toblerone, cun sia furma speziala, è vegnida classifitgada gia pli baud sco creaziun exemplarica. La buttiglia da “sigg” tutga tar la nova generaziun da design. Quella buttiglia vegn duvrada ozendi da sportists, alpinists u uffants. La “sigg bottel” ha Kurt Zimmerli dissegnà il 1990 e producidas vegnan las buttiglias a Frauenfeld. 

Estetica e famigliaritad
La cumbinaziun da chaussas veglias ed objects moderns fa surstar. Tar las veglias armaturas da spinas d’aua sa sentan ins immediat da chasa. Mintgin ha era gia envidà la chazzola cun l’interruptur radund ch’i dat anc oz en chasas veglias. Quests objects derasan ina tscherta famigliaritad. Il nov design stat l’emprim mument en cuntrast cun questas furmas veglias. Las novas materialias paran estras e fraidas. Ils apparats ch’ils novs creaders concepeschan sa restrenschan be pli sin funcziunalitad. L’estetica para bunamain da mancar. Questa impressiun subjectiva han ils expositurs probabel vulì provocar. Sch’ins cumpareglia numnadamain pli ditg il design da pli baud cun quel dad oz, vegn ins plaunsieu sin autras ideas.
Ins po constatar ch’era ils objects da pli baud èn funcziunals e sa restrenschan be sin il minimum. Danunder vegn lura la simpatia per las chaussas veglias? E daco la sceptica per il nov? Èsi forsa propi sulet la disa? L’interruptur radund è era ina giada stà insatge nov, ester e construì ord material modern. E co resentan ins en tschuncanta onns las creaziuns dad oz?

Tastga da Freitag
Per in vent frestg procuran en l’exposiziun “swiss made” era ils objects dal stil da viver da la giuventetgna. Tranter quels na dastga la tastga da Dani e Markus Freitag sa chapescha betg mancar. La tastga ch’ins po purtar enturn la spatla han ils dus fragliuns creà il 1993 ord material da reciclagi. Malgrà che la moda sa mida fitg svelt è questa tastga pervi da sia auta qualitad anc adina fitg appreziada.
Era sche la maschina da segar na tutga betg tar ils objects da “lifestyle”. Per finir dovri tuttina anc las datas da quest object d’art funcziunal: Igl è in “aebi” AM 42 dal 1996. Il design ha Michael Koch da Biberist fatg e producids vegn el en la fabrica da maschinas a Burgdorf.
Colurs da Sta. Maria
Era rauba or dal Grischun datti dad admirar. Da la Tessanda da Sta. Maria en Val Müstair èn gist dus tarpuns exponids a Turitg. En in tarpun è tessì in muster da trianguls nairs ed alvs. L’auter tarpun è stivalà cun las pli giaglias colurs.
Plinavant vegn preschentà il cudesch e film da Christoph Schaub “Edifizis en il Grischun”, 1996/1999.
Il micro-scooter d’aluminium è medemamain exponì. Ils “pitschens trottinets” han conquistà ils ultims onns a moda rasanta ils trottuars en Svizra. Il micro-scooter en spezial è vegnì construì da Wim Outboter e producì vegn el a Claustra.